বড়ে নাগজ্যোতি

বড়ে নাগজ্যোতি (জন্ম ১৯৯৪) তেলেঙ্গানা রাজ্যের একজন ভারতীয় রাজনীতিবিদ। তিনি মুলুগু জেলা প্রজা পরিষদের চেয়ারপারসন।

 প্রাথমিক জীবন 
বড়ে নাগজ্যোতি ১৯৯৪ সালে পূর্বতন ওয়ারাঙ্গল জেলার এস এস তাদভাই মণ্ডলের কালাভাপল্লি গ্রামের কাছে বনে জন্মগ্রহণ করেন। তাঁর বাবা ও মা হলেন যথাক্রমে বড়ে নাগেশ্বর রাও এবং রাজেশ্বরী। তাঁর বাবা এবং মা দুজনেই প্রাক্তন মাওবাদী নেতা ছিলেন। তাঁর কাকা বড়ে চোক্কা রাও, ওরফে দামোদর ছিলেন নিষিদ্ধ মাওবাদী দলের সদস্য। তিনি তাঁর ঠাকুরদা ঠাকুরমায়ের কাছে লালিত পালিত হন এবং কালাভাপল্লির আশ্রম স্কুলে প্রাথমিক শিক্ষা লাভ করেন। পরে তিনি হনুমকোণ্ডার চৈতন্য উচ্চ বিদ্যালয়ে যোগদান করেন।  তিনি উদ্ভিদবিদ্যায় এম.এসসি. ডিগ্রি অর্জন করেছেন এবং ওয়ারাঙ্গলের কাকাতিয়া বিশ্ববিদ্যালয় থেকে বি.এড. ডিগ্রি অর্জন করেছেন। তিনি তাঁর ডাক্তার পিসির পরামর্শ অনুযায়ী নির্বাচনী রাজনীতিতে যোগ দেন। রাজনীতিতে যোগদানের পর তিনি শিক্ষকতা ছেড়ে দেন। তিনি কোয়া উপজাতির মানুষ।

 কর্মজীবন 
নাগজ্যোতি তাঁর রাজনৈতিক জীবন শুরু করেন সরপঞ্চ হিসেবে, ২০১৯ সালে তিনি তাঁর নিজ গ্রাম কালাভাপল্লিতে স্বতন্ত্র প্রার্থী হিসেবে স্থানীয় জেলা পরিষদ নির্বাচনে জয়লাভ করেন এবং পরবর্তীতে জেডপিটিসির ভাইস-চেয়ারম্যান হন। ২০২৩ সালের তেলেঙ্গানা বিধানসভা নির্বাচনে ভারতীয় কংগ্রেস পার্টির প্রতিনিধি সীতাক্কার বিরুদ্ধে মুলুগু নির্বাচনী এলাকা থেকে প্রতিদ্বন্দ্বিতা করার জন্য তাঁকে ভারত রাষ্ট্র সমিতি (বিআরএস) দল প্রার্থী হিসেবে মনোনীত করে। ২০২৩ সালের ১০ই নভেম্বর তারিখে মনোনয়ন দাখিল করার পর, তিনি একটি রোড শোতে অংশ নেন। ২০২৩ সালের ৩০শে নভেম্বর তারিখে অনুষ্ঠিত নির্বাচনে তিনি সীতাক্কার কাছে ৩৩,৭০০ ভোটে হেরে যান।

 তথ্যসূত্র 

বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:ভারত রাষ্ট্র সমিতির রাজনীতিবিদ
বিষয়শ্রেণী:১৯৯৪-এ জন্ম
বিষয়শ্রেণী:জীবিত ব্যক্তি
বিষয়শ্রেণী:তেলেঙ্গানার রাজনীতিবিদ